ཕོ་རོད་ཕྱོགས་སུ་པྲ་སྟི་དགོན་བཀྲ་ཤིས་ཆོས་གླིང༌།དོར་ཞི་དགོན།ནག་ཡངས་དགོན་གོང་འོག་གཉིས།གྱང་རིང་དགོན་གོང་འོག་གཉིས།ཧོར་ཤུག་ཆའི་དགོན།ལྷོ་བ་དགོན།སྔོ་ཤུར་རི་ཁྲོད།ཡོང་ཁྲང་ཤིང་ར་དགོན་སོགས་མང༌།འདི་ནས་ལང་གྲུའི་མཁར་དང་ཉེ་ཞིང༌།འདི་ནི་རྒྱལ་རབས་གསེར་གྱི་དེབ་ཐེར་སོགས་ན་རྒྱ་བོད་ཧོར་གསུམ་གྱི་ས་མཚམས་ཡིན་པར་བཤད་པ་དོན་གནས་ཡིན་ལ།སྔོན་ཧོར་གྱི་སྟོབས་ཤུགས་ཆེས་ཆེར་འཕེལ་པའི་སྐབས་ཧོར་གྱིས་བཟུང་ཞིང༌།ས་པཎ་དང་ཧོར་རྒྱལ་ཐོག་མར་ཞལ྄་འཇམས་ས་ཡང་འདི་ཡིན་ལ།ལོ་རྒྱུས་འགའ་ཞིག་ན་ལན་ཇུ་གསེར་གྱི་རྒྱལ་ཁབ་ཅེས་འབྱུང་བའང་དེ་ཉིད་ཡིན།རྒྱ་བོད་ཀྱི་ལོ་རྒྱུས་རྙིང་པ་ཁག་ན་བོད་ཀྱི་དམག་གིས་རྒྱའི་མཁར་མང་པོ་ཕབ་ཚུལ་བཤད་པའི་མཁར་གཅིག་འདི་ཡིན་པར་མངོན།ལང་གྲུའི་མཁར་གྱི་ནང་དང་ཕྱི་རོལ་ཉེ་འཁོར་དུ་རྒྱ་བོད་ཧོར་སོགས་སོ་སོའི་ཡུལ་ལུགས་དང་བསྟུན་པའི་ལྷ་ཁང་དང་མཆོད་རྟེན་རྡོ་རིང་མང་དུ་ཡོད་པར་མངོན།